Δολοφονία της Πάμελα Λι Γουόλτον

Η Πάμελα Λι Γουόλτον ( Στα Αγγλικά: Pamela Leigh Walton/Γέννηση στις 13 Μαΐου 1963 – Θάνατος περίπου από τον Ιούλιο - Σεπτέμβριο του 1988) ήταν μια τρανς γυναίκα που πιστεύεται ότι δολοφονήθηκε στο Κλερμόντ της Φλόριντα το 1988. Ωστόσο η ταυτότητα της παρέμεινε άγνωστη για σχεδόν 37 χρόνια, μέχρι τον Μάρτιο του 2025. Πριν από την ταυτοποίηση της, ήταν γνωστή με το παρατσούκλι «Τζούλι Ντο».  Η ταυτότητα όσων εμπλέκονται στον θάνατο της δεν έχει εξακριβωθεί.

 Ανακάλυψη 
Τα μουμιοποιημένα λείψανα του θύματος, που τότε πίστευαν ότι ήταν ηλικίας μεταξύ 22 και 35 ετών, εντοπίστηκαν στην περιοχή "Γκριν Σουάμπ", στην πόλη Λέικ Κάντρι, της Φλόριντα στις 25 Σεπτεμβρίου του 1988, από ένας άντρα που έψαχνε για ξυλεία στην περιοχή. Το πτώμα βρισκόταν σε μια απομονωμένη περιοχή, έξω από το δρόμο της λεωφόρου County Road 474,  κοντά στα σύνορα μεταξύ των κομητειών Λέικ και Πολκ. 

Η γυναίκα φορούσε ένα γαλαζοπράσινο μπλουζάκι με τιράντες, ξεβαμμένη τζιν φούστα και καλσόν. Το γεγονός ότι η φούστα της ήταν κατεβασμένη μέχρι τα γόνατα της, γέννησε τις υποψίες ότι το θύμα ίσως δέχτηκε σεξουαλική επίθεση.  Στο σημείο δεν βρέθηκαν παπούτσια, κοσμήματα ή άλλα προσωπικά αντικείμενα, συμπεριλαμβανομένων των στοιχείων ταυτοποίησης.  Οι ανακριτές υποπτεύονται ότι η αιτία θανάτου της οφείλεται σε εγκληματική ενέργεια λόγω των ύποπτων συνθηκών γύρω από την τοποθέτηση της σορού της.  

Με βάση την κατάσταση του σώματος, υπολογίστηκε ότι είχε πεθάνει περίπου δύο εβδομάδες έως και οκτώ μήνες πριν από την ανακάλυψη της.   Ως εκ τούτου, τα απομεινάρια της δεν ήταν σε αναγνωρίσιμη κατάσταση. 

 Εξέταση 
Το πρωί μετά την ανακάλυψη του θύματος, τα λείψανα της υποβλήθηκαν σε αυτοψία στο Εργαστήριο Ανθρώπινης Ταυτοποίησης CA Pound στο Γκέινσβιλ,της Φλόριντα, από τον ιατροδικαστή Γουίλιαμ Ρ. Μέιπλς. Όμως, ο τρόπος που οδήγησε στον θάνατο της δεν ήταν δυνατόν να διευκρινιστεί.

Τα μαλλιά του θύματος περιγράφηκαν ως μακριά με φυσικό χρώμα το καστανό, αλλά ήταν βαμμένα σε ανοιχτό ξανθό χρώμα. Είχε επίσης μακριά, περιποιημένα νύχια, τα οποία μπορεί να ήταν τεχνητά. Εντοπίστηκαν επουλωμένα κατάγματα στα δάχτυλα των ποδιών της, στο ένα από τα ζυγωματικά της, σε ένα πλευρό και στη μύτη της.  Ήταν μεταξύ 1.78 - 1.80 σε ύψος, και ζύγιζε μεταξύ 75 και 80 κιλά. Είχε κάνει και αισθητικές επεμβάσεις όπως εμφυτεύματα στήθους σιλικόνης 250cc. Η διαδικασία μπορεί να έχει πραγματοποιηθεί στην Ατλάντα της Τζόρτζια, το Μαϊάμι, την Φλόριντα, την Νέα Ορλεάνη, την Λουιζιάνα, την Νέα Υόρκη ή την Καλιφόρνια. Πιστεύεται ότι η επέμβαση αλλαγής φύλου έγινε γύρω στο 1984, με βάση το γεγονός ότι τα εμφυτεύματα δεν τοποθετούνταν το έτος 1983. Προφανώς έκανε ρινοπλαστική, η οποία μπορεί να σχετίζεται με τον τραυματισμό που υπέστη στη μύτη της. Μια άλλη πιθανότητα είναι ότι έκανε μια γενική χειρουργική επέμβαση θηλυκοποίησης προσώπου (FFS). Όπως και να έχει, αρχικά οι αρχές πίστευαν ότι ήταν γυναίκα που είχε γεννήσει τουλάχιστον μία φορά, με βάση την κατάσταση της λεκάνης της. 

Παρόλα αυτά τα αποτελέσματα ενός τεστ DNA το 2015 φανέρωσαν χρωμοσώματα XY, δείχνοντας ότι το θύμα ήταν άντρας κατά τη γέννηση του και είχε μεταβληθεί ή βρισκόταν σε διαδικασία μετάβασης αλλαγής φύλου, με βάση τις αισθητικές επεμβάσεις στις οποίες είχε υποβληθεί. Επιπλέον, έπαιρνε φάρμακα υποκατάστασης ορμονών, τα οποία προκάλεσαν αλλαγές στα οστά της πυέλου της, οδηγώντας τους ιατροδικαστές στην εσφαλμένη πιθανότητα να είχε ιστορικό εγκυμοσύνης.

 Έρευνα 
Λίγο μετά την ανακάλυψη του πτώματος, λήφθηκαν τα δακτυλικά αποτυπώματα με την ελπίδα να εντοπιστεί η ταυτότητα του θύματος.  Ένα αρχικό σκίτσο δημιουργήθηκε για να απεικονίσει μια προσέγγιση της εμφάνισης της στη ζωή. Μετά όμως από την ανακάλυψη ότι η Τζούλι Ντο ήταν τρανς γυναίκα, οι αρχές ήθελαν να δημιουργηθεί ένα νέο ιατροδικαστικό σκίτσο με βάση το κρανίο. Ο συνταξιούχος ντετέκτιβ και ιατροδικαστής Στίβεν Φούσκο ανέλαβε να φτιάξει την εικόνα. Την ίδια  εποχή η νεκρή έλαβε επίσης το παρατσούκλι της. Οι εκπαιδευόμενοι ιατροδικαστές που εξέτασαν τα λείψανα επέλεξαν το όνομα "Τζούλι" από τον τρανς χαρακτήρα Τζούλι Νούμαν στην ταινία Το τρίο της χαράς. 

Τον Ιούλιο του 2018, πραγματοποιήθηκαν ισοτοπικές δοκιμές στην Τάμπα της Φλόριντα από το Πανεπιστήμιο της Νότιας Φλόριντα σε δείγματα από το κρανίο του θύματος, για να εντοπιστούν πιθανές τοποθεσίες όπου διέμενε.  Τα αποτελέσματα έδειξαν ότι η νεκρή καταγόταν από τη νότια Φλόριντα. Ένας ερευνητής που εργαζόταν για την υπόθεση εξέφρασε την πιθανότητα ότι το θύμα αντιμετώπισε προκλήσεις που σχετίζονται με την αντιμετώπιση των τρανς γυναικών από την κοινωνία της δεκαετία του 1980.  Άλλοι έχουν εξηγήσει ότι η οικογενειακή αποξένωση ή η απαξίωση από φίλους και συγγενείς μπορεί να έπαιξε ρόλο στην κατάσταση της ως αγνώστων στοιχείων.  Καθώς κανένα αγνοούμενο άτομο από αυτήν την περιοχή δεν ταιριάζει με την περιγραφή της, η εξαφάνιση της πιθανότατα δεν είχε αναφερθεί. 

Οι ερευνητές αναζήτησαν υπηρεσίες από τον οργανισμό DNA Doe Project, ο οποίος ειδικεύεται στον εντοπισμό πιθανών μελών της οικογένειας άγνωστων ατόμων μέσω γενετικής γενεαλογίας. Δύο προσπάθειες, που χρηματοδοτήθηκαν από την ερευνητική υπηρεσία, να εξαχθεί αρκετό DNA από τα οστά αποδείχθηκαν ανεπιτυχείς. Ο οργανισμός άρχισε αργότερα τη συγκέντρωση κεφαλαίων για μια τρίτη προσπάθεια τον Νοέμβριο του 2018, η οποία επίσης απέτυχε να δημιουργήσει ένα γενετικό αρχείο. Τον Ιανουάριο του 2020, ελήφθη με επιτυχία ένα κατάλληλο δείγμα για γενεαλογική έρευνα μετά από διαβούλευση με ένα τέταρτο εργαστήριο, το οποίο βρήκε προγονικούς δεσμούς του θύματος στις Νοτιοανατολικές Ηνωμένες Πολιτείες.

Οι εθελοντές του έργου DNA Doe, Λι και Άντονι Ρέντγκρεϊβ, ίδρυσαν την Ομάδα Εργασίας Trans Doe (Αποβιώσαντα Τρανς άτομα αγνώστων στοιχείων) για να υποστηρίξουν τα άγνωστα θύματα που ήταν τρανς ή ασυμβίβαστα με το φύλο τους. Ένας από τους στόχους της ομάδας εργασίας είναι να ερευνήσει, μετά από μια ταυτοποίηση, τον τρόπο με τον οποίο συστηνόταν το άτομο για να αποτρέψει την χρήση του ονόματος που έλαβε κατά την γέννηση του.

Ταυτοποίηση
Στις 10 Μαρτίου του 2025, ανακοινώθηκε ότι η εκλιπούσα με το παρατσούκλι «Τζούλι Ντο» ταυτοποιήθηκε ως Πάμελα Λι Γουόλτον. Η Γουόλτον γεννήθηκε στο Κεντάκι των Ηνωμένων Πολιτειών Αμερικής στις 13 Μαΐου του 1963 και υιοθετήθηκε στην ηλικία των 5 ετών. Είχε δε αλλάξει επίσημα το όνομα της λίγο μετά τα 20 έτη της, πιθανώς περίπου την εποχή που υποβλήθηκε σε χειρουργική επέμβαση αλλαγής φύλου και ορμονοθεραπεία. Στα μέσα της δεκαετίας του 1980, είχε μια διαμάχη με την θετή της οικογένεια για μια φερόμενη κλοπή από ένα μέλος της οικογένειας. Ως αποτέλεσμα, η Γουόλτον έχασε κάθε επαφή με την θετή της οικογένεια και έτσι δεν δήλωσαν ποτέ την εξαφάνιση της. Γύρω στις 6 Ιουλίου του 1988, η Πάμελα συνελήφθη στο Λέξινγκτον του Κεντάκι, με την κατηγορία της πορνείας και της επαιτείας. Ωστόσο το σκέλος της κατηγορίας που αφορούσε την επαιτεία τελικά αποσύρθηκε. Οι κινήσεις της Γουόλτον από αυτό το σημείο μέχρι την ανακάλυψη του σώματος της δυόμισι μήνες αργότερα, στις 25 Σεπτεμβρίου του 1988, στο Κλέρμοντ της Φλόριντα, είναι άγνωστες. Η ύποπτη δολοφονία της παραμένει υπό έρευνα από την αστυνομία. 

 Αναφορές 

Κατηγορία:Τρανς άτομα
Κατηγορία:Γυναίκες θύματα δολοφονίας
Κατηγορία:Γυναίκες του 20ού αιώνα
Κατηγορία:Ανεξιχνίαστα εγκλήματα
Κατηγορία:Δολοφονίες στις Ηνωμένες Πολιτείες